KOMISIJOS REGLAMENTAS (EB) Nr. 1815/2005
2005 m. lapkričio 7 d.
iš dalies keičiantis Reglamentą (EEB) Nr. 2742/90, nustatantį išsamias Tarybos reglamento (EEB) Nr. 2204/90 taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. liepos 24 d. Tarybos reglamentą (EEB) Nr. 2204/90, nustatantį bendro pieno ir pieno produktų rinkos organizavimo papildomas bendrąsias taisykles, taikomas sūriui (1), ypač į 3 straipsnio 3 dalies antrą pastraipą,
kadangi:
(1)
Reglamento (EEB) Nr. 2204/90 3 straipsnio 3 dalies pirmoje pastraipoje nustatyta Bendrijos bauda už kazeino ir kazeinatų naudojimą neturint leidimo sūrio gamyboje. Bauda yra lygi 110 % nugriebto pieno, kurio reikia pagaminti 100 kg kazeinų ir kazeinatų, vertės, skaičiuojant pagal nugriebto pieno miltelių rinkos kainą, ir kazeinų bei kazeinatų rinkos kainos skirtumo.
(2)
Remiantis paskutinį 2001 m. ketvirtį rinkose užregistruota kazeino ir kazeinatų kaina, Komisijos reglamento (EEB) Nr. 2742/90 (2) 4 straipsnio 1 dalyje nustatyta 65,00 EUR už 100 kg suma, mokėtina už sūrio gamybai panaudoto kazeino ir kazeinatų kiekį neturint leidimo. Ta suma turėtų būti sumažinta atsižvelgiant į nugriebto pieno miltelių bei kazeinų ir kazeinatų rinkos kainą, užregistruotą antrą 2005 m. ketvirtį.
(3)
Kainos, užregistruotos rinkose antrą 2005 m. ketvirtį, yra 200 EUR už 100 kg nugriebto pieno miltelių ir 580 EUR už 100 kg kazeinų ir kazeinatų.
(4)
Reglamentas (EEB) Nr. 2742/90 turėtų būti atitinkamai iš dalies pakeistas.
(5)
Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2742/90 4 straipsnio 1 dalis pakeičiama taip:
„1. Pagal Reglamento (EEB) Nr. 2204/90 3 straipsnio 3 dalį mokėtina suma yra 22,00 EUR už 100 kg kazeinų ir (arba) kazeinatų.“.
2 straipsnis
Šis reglamentas įsigalioja penktą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. lapkričio 7 d.